Sulík, Richard, podpredseda vlády a minister hospodárstva SR (2021-09-28):
(Smiech rečníka.) Ja som sa len pýtal, začnem tými dôležitými otázkami, pán Fico, ktoré vás najviac zamestnávajú. Stredná škola a moje maturitné vysvedčenie, tak ja som maturoval v roku 1987 na Technickom gymnáziu vo Pfortzheime, po troch rokoch a vysvedčenie, nemám také dobré známky ako vy, vy ste boli úplne že jedničkár. Ja nie, ja som to tak optimalizoval, učil som sa to, čo som sa naozaj učiť mal a nebiflil som sa zbytočne. A príležitostne to vysvedčenie vám okopírujem a donesiem. Mám z neho aj úradný preklad, ktorý som potreboval, keď som išiel študovať na výšku. Pani Plačková vás trápi, no ju som stretol, v podstate bola tam jediná spolupráca asi pred dvomi rokmi, ak je pravda to, čo sa jej vyčíta, resp. z čoho je obvinená, tak padni, komu padni a patrí tam, kde všetci ostatní, ktorí dílujú s drogami. Inak nemá strana SaS žiadne ďalšie väzby s pani alebo so, s pani Plačkovou. Pavilón v Dubaji, áno, je pravda, 25. septembra, to je dva dozadu, malo byť odovzdanie tohto pavilónu a vyzerá to tak, že odovzdanie bude pozajtra, čiže meškajú asi päť alebo šesť dní. No, bohužiaľ, také sa stáva, je to mimo našej moci, my sme všetko urobili, čo sa z našej strany urobiť dalo. Ale, áno, došlo tam k meškaniu. Sme asi jedna možno zo štyridsiatich krajín, kde k meškaniu došlo. No, teraz poďme už k tomu, jaj, nie, ešte tu mám dve veci. Koalícia je ako maďarský guláš. Neviem, či ste hovorili o našej, ale ja mám pripomeniem tú vašu poslednú a tam ste mali Bugára a Danka. No, to bola už len veľmi homogénna kôpka. A teraz teda k tomu plynu. 76 % máme v zásobníkoch, toto číslo sedí, konkrétne to predstavuje 6,25 mil. MWh, k tomu má SPP, to je, to je iba SPP tá štátna, podnik, ktorý na 100 % patrí štátu. SPP distribúcia má ďalších 5,8 MWh, 5,8 mil. MWh a plus ešte 1,5 mil. MWh sa nachádza v zásobníkoch, ktoré na pokyn ministra môžu byť kvázi zadržané, že musia byť použité na Slovensku. Dokopy je to asi 13, a toto je skutočná fyzická zásoba na území Slovenska, ktorá postačí na sto dní, na sto dní priemernej zimy. Ale toto platí len vtedy, keby ten plyn okamžite prestal tiecť. No samozrejme, že priteká, priteká v takom množstve, v akým, v akým, v akom bol zazmluvnený. A jedna z tých vecí, ktoré sme urobili, keď sa už pýtate, čo teda my robíme, tak komunikujeme s dodávateľom plynu, so spoločnosťou Gazprom, kde nám potvrdili, že všetky zmluvné záväzky budú dodržané. Ja som sa so šéfom Gazpromu stretol prednedávnom, s pánom Alexom Müllerom. Myslím, že mali sme konštruktívny rozhovor, kde teda tiež mi bolo potvrdené, že ruská strana svoje záväzky dodrží. To, čo sa v Európe deje, je znižovanie ponuky a ja osobne si myslím, že súvisí to najmä s Nord Stream 2. Predsa len, keď zainvestujete do 2,5-tisíc kilometrov dlhej rúry a dokončíte to, tak už nejaký papier, nejaké povolenie hádam na tomto nestroskotá. Určite viete, pán Fico, že nórska spoločnosť, neviem presne jej meno, ktorá mala certifikovať ten plynovod, odskočila pod hrozbou sankcií zo strany USA. Tak teraz sa to o to naťahuje a to, čo spravila ruská strana, je, že škrtí dodávky do západnej Európy, ale robí najmä cez plynovod Jamal, nie cez ten, ktorý ide cez územie Slovenska, a Nord Stream aj v prvom rade konkuruje plynovodu Jamal. To po prvé. Po druhé, situácia v Nemecku je tá, že odstavujú atómové elektrárne a zároveň budú musieť čoskoro začať odstavovať uhoľné elektrárne kvôli CO2, CO2 emisiám. To znamená, že v Nemecku výrazne vzrastie dopyt po plyne a toto uživí možno celý Nord Stream 2, neviem teraz tie presne, resp. nechcem hovoriť presné čísla, ľahko sa hádže miliardami kubíkov, ale v zásade Nord Stream bude kryť dodatočný dopyt Nemecka po energii preto, lebo atómovú energiu si zakázali sami a uhoľné elektrárne im zakáže čoskoro Európska únia. Nord Stream preto nie je priamym ohrozením Slovenska a toto je aj zmluvne podchytené, dobre ste povedali, do roku 2028, ale sú tam ešte aj ďalšie zmluvy, ktoré majú zabezpečiť to, že to, čo cez Slovensko tečie, bude tiecť naďalej. Áno, je možné, že príde k nejakým výpadkom na dividendách, ale určite tieto dividendy neklesnú na nulu. K samotným cenám energií chcel by som teda začať tým, že prečo vlastne energie stúpajú a je tu niekoľko faktorov. Prvý faktor je, to som už spomínal, Nemecko odstavilo svoje atómové elektrárne. Ešte im beží posledných šesť, tri budú odstavené koncom tohto roka a úplne posledné tri budú odstavené koncom budúceho roku. Ja nerozumiem takto medzi nami, ako súdni ľudia dokážu prijať takéto šialené rozhodnutie, pričom koncom roka budú odstavovať atómky, ktoré išli do siete v ´89. roku. To sú, to sú prakticky zánovné. My tu dobudovávame Mochovce z osemdesiateho neviem koľkáteho, určite staršie Mochovce ideme spustiť, oni idú mladšie elektrárne, Neckarsumwest 2 napríklad, idú odstavovať. To je, to je jednoducho šialené. Myslia si, že všetko nahradia slnkom a vetrom, ale nenahradia, lebo to slnko si svieti len cez deň a vietor si fúka, kedy chce. Druhý faktor je, že sa prestalo investovať do elektrární, ktoré by mohli tie atómky nahradiť, napríklad do plynových elektrární alebo do, do iných takýchto zdrojov, geotermálnych možno a tak ďalej, aj to znamená celkový, celkové zníženie ponuky elektrickej energie. No a to znamená nárast cien. A ďalší silný argument je škrtenie CO2 povoleniek. CO2 povolenky, to si treba predstaviť ako nejakú menu, ako euro, proste papieriky, je to kryté nejakým súborom pravidiel, ničím iným a Európska únia povedala, vymýšľa stále nové a nové veci, ako tie CO2 povolenky predražovať. Však vy si určite dobre pamätáte, že to nič nestálo, jak sa s tým dalo výborne kšeftovať. Počiatek o tom tiež vedel a to máme aj zaznamenané, no a toto skončilo, lebo tie CO2 povolenky sú jednoducho veľmi drahé. Sú drahé preto, lebo to množstvo povoleniek, ktoré Európska únia dá zadarmo priemyselným podnikom, ona rok čo rok znižuje, škrtí toto množstvo. A navyše sa stalo to, že tieto systémy toho obchodovania CO2 povoleniek, je ich viacero vo svete, ale tu v EÚ sa už smú používať iba tie európske, to tiež pôsobí na cenu a ženie cenu CO2 povoleniek hore a to, samozrejme, ženie hore cenu elektriny. Ďalší faktor, ktorý zvyšuje cenu elektriny, je zvýšený dopyt, to je oživenie ekonomiky od ekonomiky po COVID-e, to by bolo normálne bývalo, ale teraz je to zosilnené tými ďalšími faktormi, ktoré som spomínal. Toto je len jedna cena, toto je len jedna zložka tej ceny. To je tzv. silová zložka ceny, ten samotný prúd. A potom je tu ešte aj distribúcia. Medzičasom náklady na distribúciu sú tak vysoké ako samotný prúd, približne pol na pol a to je spôsobené najmä jedným faktorom a ten sa volá tarifa za prevádzku systému. Dovoľte mi k tomuto povedať pár slov preto, lebo to považujem za veľmi dôležité. Tarifa za prevádzku systému dnes je jedna z najvyšších v Európe, 23 eur aj 70 centov. Ale ešte jednu dekádu dozadu to bolo že 2 eurá 70, 5 eur, to boli také pomerne smiešne sumy. Ale potom nastúpili ľudia, ako napríklad pán Brhel. Čo sa vlastne stalo vtedy v tom roku 2009? Stalo sa to, že vláda Roberta Fica si povedala, my chceme fotovoltaiku. To znie pekne, veď kto by to nechcel? OZE, obnoviteľné zdroje energie, fajn. V tom čase stála 1 MWh elektrickej energie 40 až 50 eur. Za túto sumu nebolo možné prevádzkovať fotovoltaickú elektráreň, tak vláda povedala, my to budeme regulovať, my ponúkneme viac. To je aj pochopiteľné. Namiesto 50 eur možnože by dostal 100 taký prevádzkovateľ, alebo 200. Ale to bolo málo. Lepšie sa kradne zo 400 ako z 200. Čiže vláda Roberta Fica prisľúbila na nejaké množstvo výkonu výkupné ceny 430 eur za 1 MWh, 430 v čase, keď elektrina stále 40 až 50 eur, 430. Na obrovský výkon 120 MW išlo iba cez jeden víkend. Robil to SEPS, štátna firma, ktorá toto mala na starosti. To obchodovanie bolo možné, teda do toho systému bolo možné sa prihlásiť iba medzi 27. novembrom a 3. decembrom, len týchto pár dní. Taký typický nástenkový tender, však jak sa vtedy bežne kradlo, hej. No, kto sa prihlásil? Kto sa prihlásil napríklad na týchto 120 MWh? Nájdeme tam pána Ladislava Lazara, toť generálneho sekretára SMER-u, nájdeme tam Romana Šipoša, dlhoročného najbližšieho spolupracovníka pána Fica. A nájdeme tam ešte aj Antonína Vadalu. Toho asi poznáte. To je ten mafián z východu, ktorý mal tú kamošku, mali spoločnú kamošku s pánom Ficom, Máriu Troškovú. Takíto ľudia získali desiatky megawatthodín výkonu, potrebovali to už len niekde do poľa postaviť a, bum-bác, 430 eur za každú MWh, v čase, keď elektrina stála 40 až 50. Kto to zaplatil? No zaplatili to ľudia preto, lebo vláda povedala, tieto náklady, ktoré tu máme, ten rozdiel medzi tými 50 a 430 eurami na 1 MWh, tie premietneme do tej tarify za prevádzku systému. To znie múdro, tomu bežný volič SMER-u nemá šancu rozumieť. TPS-ka, však jasné, TPS-ka je najvyššia v Európe, takmer 27 eur. No a toto im garantovali, že nie že vtedy na rok, na päť, nie, na pätnásť, do roku 2024. No tak, prosím vás pekne, nedivte sa, pán Fico, keď ja poviem, že TPS-ka je dnes vysoká, lebo Fico. A keď vy dojdete, čo ste za rok a pol spravili? No my za rok a pol, keď tu narazíme na takéto zmluvy, ešte som dlho neskončil, tak my môžme len robiť rozumné rozhodnutia do budúcna. My to nevieme okamžite zmeniť a vy to veľmi dobre viete. Čiže, áno, to, že máme vysokú TPS-ku, dôvod je, lebo Fico. A to neberte to ako urážku ani ako nadávku. Ale to je fakt! Keby nebolo vašich katastrofálnych rozhodnutí, tak toto sme tu dnes nemuseli mať. Samozrejme, ani pán Brhel by, by toľko nezarobil, ale zase možnože by nesedel v base, i keď tam sedí kvôli mýtnemu tendru, ale to tu nechcem otvárať, to tiež viete, o čo tam išlo. No, tá TPS-ka nestúpala ale len kvôli tomuto. TPS-ka stúpala aj kvôli tomu, že sme si povedali, budeme pekne ťažiť ďalej uhlie. Tak na jednej strane sa vláda zaviaže, aj vaša vláda to bola, k znižovaniu CO2, to je teraz akože veľká móda. Najprv to bolo 30 %, to bolo potom málo, tak 40, aj to bolo málo, dnes už máme 50, 50 či 55 dokonca zníženie CO2 a zároveň platíme rok čo rok peniaze, aby sa mohlo ťažiť uhlie. Tak, tak ja nerozumiem tomuto, ktorý mozog toto vymyslel, ale je to jednoducho šialené. Je to šialené platiť, a to nie je že päť korún. To je 120 mil. ročne, čo ide na ťažbu uhlia. Pôvodne to bolo tak, že to sa tak robilo, že každé dva roky sa to nejak predĺžilo. My sme do toho začali búšiť. (Rečník prstom pravej ruky pobúchal po rečníckom pulte.) My SaS, aby sa s tým prestalo. Čo spravila vláda Roberta Fica? Prijali to rovno do roku 2030. Toto sme my zdedili. Do roku 2030 sa musí platiť ťažba uhlia. Dotovať 120 mil. ročne. Tak sme sa obrátili na Európsku komisiu. Tá našťastie zasiahla. Podarilo sa nám to, nám SaS a Karolovi Galekovi osobitne, môjmu štátnemu tajomníkovi, sa to podarilo znížiť (rečník ľavou rukou pobúchal po rečníckom pulte) na rok 2023. To je celkom dobrý úspech, ale, no v tomto momente nespravíme s vysokou cenou TPS-ky nič. A toto rovnako dobre viete, pán Fico. Čiže výsledok je taký, že vďaka vašim – vašim –rozhodnutiam sa udialo za posledné roky toto. Z 2 eurá 70 eur, potom 5 eur to išlo až na 27 za každú jednu jedinú megawatthodinu. No áno, potom idú tie ceny elektrickej energie hore, keď urobíte vy takéto rozhodnutia, keď toto dopustíte. Ako ja nechápem vašu, vašu takú tú morálnu odvahu sem ísť o tom rečniť. Môže to byť len definitívna istota, že vaši voliči aj tak nerozumejú tomu, čo hovoríte vy a čo hovorím ja. Realita je však taká, že ani tá obrovská TPS-ka za 27 eur nestačila na tieto zlodejstvá. Nestačila! A ešte tam vznikal tzv. historický dlh. Tiež nie 5 korún, 360 miliónov. To my sme to zdedili, tuto pán Žiga veľmi dobre vie, čo sa stalo v posledných dňoch jeho ministrovania. Tak sme zdedili 360 mil. historický dlh. Aj s ním sa musíme vysporiadať. A to robíme. Ale nejde to zo dňa na deň. Nejde to ani za rok a pol. Nejde. Preto ešte raz by som chcel zdôrazniť, že lebo Fico v tomto momente, v tejto situácii je plne namieste. Vy ste nám tu nechali fatálne, katastrofálne rozhodnutia. No a teraz chcem prejsť k tomu, že čo takého naša vláda urobila, lebo vy ste sa tu nechali počuť, že sme neurobili nič. No, tak ja vám poviem, čo sme urobili. Ako prvé sme začali dávať do poriadku atómovú elektráreň Mochovce. To a to som už minule tu hovoril v Národnej rade, aj ste tam sedeli, kde sedíte teraz, pán Fico, čiže možnože si budete pamätať. Ten dezolátny stav v Mochovciach, to nebola priamo vaša vina, ale vina talianskych manažérov, ktorí, keď nastúpili, prvé čo spravili, zrušili generálneho dodávateľa stavby. Dosadili si nejakú Enel Produzione, že však oni to spravia. Lenže vy ste ich mali kontrolovať. Ale vy ste ich nekontrolovali. Namiesto toho, aby ste ich kontrolovali, im podpísal minister hospodárstva, tu prítomný pán Žiga, tzv. waiver. Dovoľte mi z neho odcitovať jednu vetu. Tá veta znie, je to waiver, teda dohoda medzi Enelom a medzi slovenskou stranou, a veta znie: „Ministerstvo hospodárstva sa neodvolateľne vzdáva akéhokoľvek známeho a neznámeho práva, nároku, postupu alebo opravného prostriedku voči spoločnostiam Enel, SPH a Slovenské elektrárne.“ Tak akože (zasmiatie sa rečníka) to takto ste zastupovali práva štátu? Takto, pán Fico a pán Žiga? Toto? Tak, že sa vzdáte všetkých vašich nárokov? No tak potom jasné, si tam bačovali. Preto to aj skúma dnes NAKA a, takto úprimne medzi nami, som prekvapený, že tam už zatiaľ ešte nikoho odtiaľ neodviedli. Čiže ako prvé my sme naozaj začali poctivo vykonávať štátny dohľad nielen v Slovenských elektrárňach, kde sme napríklad si vynútili výmenu toho totálne neschopného projektového manažéra Morejona, to je, ten tam, ešte od vás zdedili, a ďalších x opatrení. Dnes je situácia taká, že generálny riaditeľ Slovenských elektrární tam chodí každý týždeň osobne na inšpekciu, lebo sme to žiadali. Tak to sme spravili. Ja osobne som bol v Mochovciach tak, že som si zobral správu zo SIS-ky, kde bolo vymenovaných 19 problémov, a som tam strávil štyri hodiny s technikom. Nie so šéfom, s technikom. Museli mi každú jednu vec ukázať. Ja mám technické vzdelanie, to uvidíte z môjho maturitného vysvedčenia. Chcem poprosiť predsedajúceho, či by sa mohol spýtať, či je všeobecný súhlas, ešte že by som dostal desať minút, dámy a páni. (Nesúhlasná reakcia pléna a reakcie z pléna.)